Waarom het jongmense Solidariteit Jeug nodig? - Solidariteit WêreldSolidariteit Wêreld
Tuis › Nuuskantoor › Waarom het jongmense Solidariteit Jeug nodig?
Waarom het jongmense Solidariteit Jeug nodig?
Daar is sekerlik min dinge so belangrik soos die toekoms. Daar word gereeld vir jongmense vertel dat ons die toekoms is en dat ons vandag al die saad van môre se oes moet saai, of die brug moet bou om oor môre se riviere te kan stap. Hierdie gesegdes is alles waar, maar uiteindelik is dit heel dikwels nie so eenvoudig nie. Waar begin 'n mens bou? Watter pad moet jy stap? Waar moet jy begin voorberei vir 'n toekoms gevul met onsekerheid en vrae?
Om met hierdie vrae te help is Solidariteit Jeug in 2018 gestig. Ons missie is eenvoudig: Help jongmense om werk te kry en in daardie werk te floreer. Natuurlik neem ons hande met baie ander organisasies binne die breër Solidariteit Beweging, omdat hulle soveel ervaring in hulle onderskeie gebiede het. Die punt van Solidariteit Jeug is wel om 'n een-stop antwoord vir jongmense te wees. 'n Plek waar alles van vakkeuses tot soek vir werk beskikbaar, en gratis is. Deur hierdie hulpbronne beskikbaar te maak, wil Solidariteit Jeug in een van die moeilikste loopbaanfases daar wees vir jongmense. Ons weet dat dit eintlik onredelik is om van 'n kind te verwag om in graad 9 reeds sulke belangrike besluite oor loopbane en sy toekoms te moet oorweeg, maar dit is nie nodig om hierdie besluite alleen te neem nie. Ons is hier en ons wil help.
In 2021 bou ons voort op ons trotse tradisie van ondersteuning aan jongmense en dat ons klippe uit hulle pad uit rol. Selfs onder moeilike omstandighede bied ons aanlyn oplossings. Vanjaar fokus ons op 'n paar punte in die loopbaanpad. Vir graad 9's ontwikkel ons 'n vakkeuseportaal, waar video's met goeie inligting vir alle lede van Solidariteit Jeug beskikbaar sal wees. Hierdie portaal behoort reeds in September 2021 aanlyn beskikbaar te wees vir jongmense om te benut. Vir graad 11 en 12 het ons die Loopbaankompas, waaraan ons konstant skaaf en skuur, sodat jongmense reeds betyds kennis van hul eie belangstellings kan dra. Tesame met dit werk ons ook direk met jongmense, waar ons vanjaar spesifiek eerstejaars in werkplekke plaas vir vakansiewerk, en vir matrieks die geleentheid gee om skaduwerk te voltooi, ten einde betyds kennis te neem van moontlike beroepsrigtings.
Dit is 'n realiteit dat daar baie uitdagings is, maar dit hoef nie 'n doodskoot vir jongmense se loopbane te wees nie. Daar is hulp beskikbaar en danksy Solidariteit Jeug se toenemende momentum is dit makliker as ooit tevore om hierdie hulp te bekom, en is daar ook meer hulp as ooit tevore. Die belangrikste ding vir jongmense om te doen is om aan boord te klim! Klim op Solidariteit Jeug se skip, want ons seile is gespan en ons sal jou ver neem!